CELEX: 52021PC0028
Language: et
Date: 2021-01-26
Title: Ettepanek: NÕUKOGU MÄÄRUS, millega muudetakse nõukogu määrust (EL) nr 389/2012 (milles käsitletakse halduskoostööd aktsiisimaksude valdkonnas) elektrooniliste registrite sisu osas

EUROOPA KOMISJON
            Brüssel,26.1.2021
            COM(2021) 28 final
            2021/0015(CNS)
            Ettepanek:
            NÕUKOGU MÄÄRUS, 
            millega muudetakse nõukogu määrust (EL) nr 389/2012 (milles käsitletakse halduskoostööd aktsiisimaksude valdkonnas) elektrooniliste registrite sisu osas
            
               
         
         
            
               SELETUSKIRI
            
            
               1.ETTEPANEKU TAUST
            
            
               •Ettepaneku põhjused ja eesmärgid
            
            
               Nõukogu määruses (EL) nr 389/2012
                  1
                on sätestatud liikmesriikide vahelise halduskoostöö õiguslik alus.
            
            
               Käesolev ettepanek on lisatud nõukogu direktiivi 2020/262
                  2
                V peatükile. Selles käsitletakse liikmesriikide peetavas elektroonilises andmebaasis olevate registrite sisu seoses sertifitseeritud kaubasaatjate ja sertifitseeritud kaubasaajatega, kes saadavad või võtavad vastu kaupa vaid aeg-ajalt.
            
            
               Sertifitseeritud kaubasaatjale või sertifitseeritud kaubasaajale, kes saadab või võtab vastu aktsiisikaupa üksnes aeg-ajalt, võivad liikmesriigid anda ajutise sertifikaadi, milles piirdutakse aktsiisikauba konkreetse koguse, ühe kaubasaatja või kaubasaajaga ning kindla ajavahemikuga.
            
            
               Ettepanekus sätestatakse teave, mis tuleb lisada liikmesriikide peetavatesse registritesse seoses sertifitseeritud kaubasaatjate ja sertifitseeritud kaubasaajatega, kes saadavad või võtavad vastu kaupa vaid aeg-ajalt. See teave hõlmab kauba kogust, ettevõtjat kauba liikumise lõppemisel ja ajutise sertifikaadi kehtivusaega.
            
            
               •Kooskõla poliitikavaldkonnas praegu kehtivate õigusnormidega
            
            
               
                  Ettepanek on seotud nõukogu direktiiviga (EL) 2020/262, milles määratletakse sertifitseeritud kaubasaatjad ja sertifitseeritud kaubasaajad. Sertifitseeritud kaubasaatjad ja sertifitseeritud kaubasaajad on ettevõtjad, kes on seotud sellise aktsiisikauba liikumisega, mis on ühe liikmesriigi territooriumil tarbimiseks ringlusse lubatud ja seejärel teise liikmesriigi territooriumile viidud. Käesoleva ettepaneku eesmärk on laiendada nõukogu määruse (EL) nr 389/2012 artikli 19 kohaldamisala, et sätestada teave, mille liikmesriigid peavad esitama nende ettevõtjate registritesse, kes saadavad või võtavad vastu aktsiisikaupa vaid aeg-ajalt. 
               
            
            
               •Kooskõla muude liidu tegevuspõhimõtetega
            
            
               
                  Käesolev muudatusettepanek on väga tehniline ega mõjuta seepärast liidu muid poliitikavaldkondi. 
               
            
            
               2.ÕIGUSLIK ALUS, SUBSIDIAARSUS JA PROPORTSIONAALSUS
            
            
               •Õiguslik alus
            
            
               
                  Ettepanek põhineb Euroopa Liidu toimimise lepingu (edaspidi „ELi toimimise leping“) artiklil 113. Selles artiklis on sätestatud, et nõukogu, kes teeb otsuse ühehäälselt seadusandliku erimenetluse kohaselt ja pärast konsulteerimist Euroopa Parlamendi ning majandus- ja sotsiaalkomiteega, võtab vastu sätted ühtlustamaks liikmesriikide õigusakte kaudse maksustamise valdkonnas.
               
            
            
               •Subsidiaarsus (ainupädevusse mittekuuluva valdkonna puhul) 
            
            
               Subsidiaarsuse põhimõtet kohaldatakse ettepaneku selles osas, mis ei kuulu Euroopa Liidu ainupädevusse.
            
            
               
                  Ettepaneku eesmärke ei suuda liikmesriigid piisaval määral saavutada, vaid neid saab paremini saavutada Euroopa Liidu tasandil. Riikides kehtivad registreerimise korrad on väga erinevad ning ei sobi kõnealuste toimingute automatiseerimise aluseks.
               
            
            
               •Proportsionaalsus
            
            
               
                  Kavandatud muudatused ei lähe kaugemale sellest, mis on vajalik tõstatatud küsimuste lahendamiseks ning seega ka aluslepingutes püstitatud siseturu nõuetekohase ja tõhusa toimimise eesmärkide saavutamiseks.
               
            
         
         
            
               
                  Käesolev ettepanek on kooskõlas ELi toimimise lepingu artikli 5 lõikes 4 sätestatud proportsionaalsuse põhimõttega. 
               
               
                  Ettepaneku eesmärk on kehtestada liikmesriikidele kohustused selliste ettevõtjate osas, kes saadavad või võtavad vastu kaupa nõukogu direktiivi (EL) 2020/262 V peatüki 2. jao alusel. Sellise ettepaneku puudumisel ei ole tarbimiseks ringlusse lubatud kauba liikumise täielik automatiseerimine võimalik.
               
            
            
               •Vahendi valik
            
            
               
                  Nõukogu määrus.
               
            
            
               3.JÄRELHINDAMISE, SIDUSRÜHMADEGA KONSULTEERIMISE JA MÕJU HINDAMISE TULEMUSED
            
            
               •Mõjuhinnang
            
            
               Mõjuhinnang koostati direktiivi 2008/118/EÜ uuesti sõnastamiseks. Nõukogu direktiiv 2008/118/EÜ, millega sätestatakse aktsiisiga maksustatava kauba suhtes kohaldatav üldine kord, tunnistati pärast mitmeid selguse huvides tehtud olulisi muudatusi kehtetuks nõukogu direktiiviga (EL) 2020/262. Uuesti sõnastamise ettepanekule oli lisatud mõjuhinnang nõukogu direktiivi 2008/118/EÜ kohta, milles keskenduti teatavatele valdkondadele, millest üks oli tarbimisse lubatud aktsiisikauba liidusisese liikumise automatiseerimine. Nõukogu direktiivis (EL) 2020/262 käsitletakse sertifitseeritud kaubasaatjate ja sertifitseeritud kaubasaajate poolt tarbimisse lubatud aktsiisikauba liikumise arvutipõhiseks muutmist, mida ei olnud sätestatud direktiivis 2008/118/EÜ, samuti sätestatakse selles ajutise sertifitseerimise tingimused, kui sertifitseeritud kaubasaatjad või sertifitseeritud kaubasaajad saadavad või võtavad vastu aktsiisikaupa ainult aeg-ajalt. 
            
            
               •Õigusnormide toimivus ja lihtsustamine
            
            
               
                  Direktiivi 2008/118/EÜ hindamine viidi läbi komisjoni õigusloome kvaliteedi ja tulemuslikkuse programmi raames.
               
            
            
               •Põhiõigused
            
            
               
                  Käesolevas ettepanekus peetakse kinni põhiõigustest, eelkõige õigusest eraelu puutumatusele määruses (EL) nr 389/2012 oleva andmekaitsesätte kaudu.
               
            
            
               4.MÕJU EELARVELE
            
            
               
                  Täiendavaid vahendeid ELi eelarvest ei ole tarvis. 
               
            
            
               5.MUU TEAVE
            
            
               •Ettepaneku sätete üksikasjalik selgitus
            
            
            
               Ettepanekuga muudetakse määruse (EL) nr 389/2012 artikli 19 kohaldamisala, et hõlmata teave, mille liikmesriigid peavad elektroonilise andmebaasi registritesse lisama seoses sertifitseeritud kaubasaatjate ja sertifitseeritud kaubasaajatega, kes saadavad või võtavad vastu aktsiisikaupa vaid aeg-ajalt ja kellele antakse ajutine sertifikaat.
            
            
               Registreeritud kaubasaatjate puhul peavad liikmesriikide pädevad asutused kandma registrisse ajutise sertifikaadi sisu, täpsemalt aktsiisikauba koguse, kaubasaaja andmed sihtliikmesriigis ja ajavahemiku, mille jooksul luba kehtib.
            
            
               Registreeritud kaubasaajate puhul peavad liikmesriikide pädevad asutused kandma registrisse ajutise sertifikaadi sisu, täpsemalt aktsiisikauba koguse, kaubasaatja andmed lähteliikmesriigis ja ajavahemiku, mille jooksul luba kehtib.
            
            
         
         
            
               
            
               2021/0015 (CNS)
            
            
               Ettepanek:
            
            
               NÕUKOGU MÄÄRUS,
            
            
               millega muudetakse nõukogu määrust (EL) nr 389/2012 (milles käsitletakse halduskoostööd aktsiisimaksude valdkonnas) elektrooniliste registrite sisu osas
            
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, eriti selle artiklit 113,
            
            
               võttes arvesse Euroopa Komisjoni ettepanekut,
            
            
               olles edastanud seadusandliku akti eelnõu liikmesriikide parlamentidele,
            
            
               võttes arvesse Euroopa Parlamendi arvamust
                  3
               ,
            
            
               võttes arvesse Euroopa Majandus- ja Sotsiaalkomitee arvamust, 
            
            
               toimides seadusandliku erimenetluse kohaselt
            
            
               ning arvestades järgmist:
            
            
               (1)Määruse (EL) nr 389/2012
                  4
                artikliga 19 pannakse liikmesriikidele kohustus pidada elektroonilisi registreid selliste ettevõtjate ja ladude lubade kohta, kes osalevad aktsiisikauba veos aktsiisi peatamise korra alusel.
            
            
               (2)Nõukogu direktiiviga (EL) 2020/262
                  5
                laiendatakse Euroopa Parlamendi ja nõukogu otsuse (EL) 2020/263
                  6
                kohase arvutipõhise süsteemi kasutamist, mida praegu kasutatakse aktsiisi peatamise korra alusel toimuva aktsiisikauba liikumise järelevalveks, sellise aktsiisikauba järelevalvele, mis on ühe liikmesriigi territooriumil tarbimiseks ringlusse lubatud ja seejärel viidud kaubanduslikul eesmärgil kättetoimetamiseks mõne teise liikmesriigi territooriumile.
            
            
               (3)Arvutipõhise süsteemi nõuetekohase toimimise võimaldamiseks täielike, ajakohaste ja täpsete andmete säilitamise tagamise abil on vaja muuta määruse (EL) nr 389/2012 artikli 19 kohaldamisala, et sätestada teave, mille liikmesriigid peaksid elektroonilise andmebaasi registritesse lisama seoses sertifitseeritud kaubasaatjate ja sertifitseeritud kaubasaajatega, kes saadavad või võtavad vastu aktsiisikaupa vaid aeg-ajalt.
            
            
               (4)Kuna käesoleva määruse eesmärki kirjeldada teavet, mille liikmesriigid peaksid lisama elektroonilisse registrisse, milles käsitletakse sertifitseeritud kaubasaatjaid ja sertifitseeritud kaubasaajaid, kes saadavad või võtavad vastu aktsiisikaupa vaid aeg-ajalt, ei suuda liikmesriigid piisaval määral saavutada, vaid seda saab arvutipõhise süsteemi ühtlustatud toimimise tagamiseks ja pettustevastase võitluse tõhustamiseks paremini saavutada liidu tasandil, võib liit võtta meetmeid kooskõlas Euroopa Liidu lepingu artiklis 5 sätestatud subsidiaarsuse põhimõttega. Kõnealuses artiklis sätestatud proportsionaalsuse põhimõtte kohaselt ei lähe käesolev määrus nimetatud eesmärgi saavutamiseks vajalikust kaugemale.
            
            
               (5)Käesolevas määruses peetakse kinni põhiõigustest ja Euroopa Liidu põhiõiguste hartas tunnustatud põhimõtetest, eelkõige õigusest isikuandmete kaitsele. Käesoleva määrusega seatud piiranguid silmas pidades ei minda käesoleva määruse raames töödeldavate andmete töötlemisel kaugemale, kui see on vajalik ja asjakohane liikmesriikide legitiimsete fiskaalhuvide kaitseks.
            
            
               (6)Euroopa Parlamendi ja nõukogu määruse (EL) 2018/1725
                  7
                artikli 42 kohaselt konsulteeriti Euroopa Andmekaitseinspektoriga. 
            
            
               (7)Selleks et viia käesoleva määruse kohaldamiskuupäev kooskõlla direktiivi (EL) 2020/262 nende sätete kohaldamiskuupäevaga, mis käsitlevad sellise aktsiisikauba liikumise automatiseerimist, mis on ühe liikmesriigi territooriumil tarbimiseks ringlusse lubatud ja seejärel viidud kaubanduslikul eesmärgil kättetoimetamiseks mõne teise liikmesriigi territooriumile, ja et anda liikmesriikidele piisavalt aega valmistuda käesolevast määrusest tulenevateks muudatusteks, tuleks määrust kohaldada alates 13. veebruarist 2023.
            
         
         
            
               (8)Seepärast tuleks määrust (EL) nr 389/2012 vastavalt muuta,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
            
               Määruse (EL) nr 389/2012 artikli 19 lõikesse 2 lisatakse järgmised punktid: 
            
            
               „l)
                     direktiivi (EL) 2020/262 artikli 35 lõikes 8 osutatud sertifitseeritud kaubasaatjate puhul, kes saadavad aktsiisikaupa vaid aeg-ajalt, aktsiisikauba kogus, kaubasaaja andmed sihtliikmesriigis ja ajavahemik, mille jooksul ajutine sertifikaat kehtib;
            
            
            
               m) 
                     direktiivi (EL) 2020/262 artikli 35 lõikes 8 osutatud sertifitseeritud kaubasaajate puhul, kes võtavad vastu aktsiisikaupa vaid aeg-ajalt, aktsiisikauba kogus, kaubasaatja andmed lähteliikmesriigis ja ajavahemik, mille jooksul ajutine sertifikaat kehtib.“
            
            
            
            
               Artikkel 2
            
            
               Käesolev määrus jõustub kahekümnendal päeval pärast selle avaldamist Euroopa Liidu Teatajas.
            
            
               Seda kohaldatakse alates 13. veebruarist 2023.
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel,
            
            
               
                     Nõukogu nimel
               
               
                     eesistuja
               
            
         
         
            
                  
                     (1)
                  
                        ELT L 121, 8.5.2012, lk 1.
               
               
                  
                     (2)
                  
                        ELT L 58, 27.2.2020, lk 4.
               
               
                  
                     (3)
                  
                        ELT C , , lk .
               
               
                  
                     (4)
                  
                        Nõukogu 2. mai 2012. aasta määrus (EL) nr 389/2012, milles käsitletakse halduskoostööd aktsiisimaksude valdkonnas ja millega tunnistatakse kehtetuks määrus (EÜ) nr 2073/2004 (ELT L 121, 8.5.2012, lk 1).
               
               
                  
                     (5)
                  
                        Euroopa Parlamendi ja nõukogu 19. detsembri 2019. aasta otsus (EL) 2020/262, millega nähakse ette aktsiisi üldine kord (ELT L 58, 27.2.2020, lk 4).
               
               
                  
                     (6)
                  
                        Euroopa Parlamendi ja Nõukogu 15. jaanuari 2020. aasta otsus (EL) 2020/263 aktsiisikauba liikumise ja jälgimise arvutistamise kohta (ELT L 58, 27.2.2020, lk 43).
               
               
                  
                     (7)
                  
                        Euroopa Parlamendi ja nõukogu 23. oktoobri 2018. aasta määrus (EL) 2018/1725 (ELT L 295, 21.11.2018, lk 39).